LT Europos Sąjungos oficialusis leidinys C 217/2

Pranešimas apie dalinės tarpinės antidempingo priemonių, taikomų Kinijos Liaudies Respublikos kilmės integruotų elektroninių kompaktinių fluorescentinių lempų (CFL-i) importui, peržiūros inicijavimą

(2006/C 217/02)

Komisija gavo prašymą pradėti dalinę tarpinę peržiūrą pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas) (1) su paskutiniais pakeitimais, padarytais Tarybos reglamentu (EB) Nr. 2117/2005 (2), 11 straipsnio 3 dalį.

1. Prašymas atlikti peržiūrą

Prašymą pateikė Bendrijos apšvietimo pramonės įmonių, gaminančių integruotas kompaktines fluorescentines lempas (2 CFL), federacija (toliau — pareiškėjas).

Atliekant peržiūrą tiriamas tik dempingas, susijęs su vienu eksportuojančiu gamintoju, Lisheng Electronic & Lighting (Xiamen) Co., Ltd (toliau — bendrovė).

2. Prekė

Aptariama prekė yra Kinijos Liaudies Respublikos kilmės elektroninės kompaktinės fluorescentinės išlydžio lempos, maitinamos kintamąja srove (įskaitant elektronines kompaktines fluorescentines išlydžio lempas, maitinamas tiek kintamąja, tiek tiesiogine srove), turinčios vieną ar kelis stiklinius vamzdelius, kuriose visi apšvietimo elementai ir elektroninės sudedamosios dalys yra pritvirtintos prie lempos pagrindo arba integruotos į lempos pagrindą (toliau — svarstomoji prekė), kuriai šiuo metu suteiktas klasifikacinis KN kodas ex 8539 31 90. Šis KN kodas pateikiamas kaip informacija.

3. Galiojančios priemonės

Šiuo metu galiojančios priemonės — tai galutinis antidempingo muitas, nustatytas Tarybos reglamentu (EB) Nr. 1470/2001 (3) dėl Kinijos Liaudies Respublikos kilmės CFL-i importo, su paskutiniais pakeitimais, padarytais Tarybos reglamentu (EB) Nr. 1322/2006 (4).

4. Peržiūros pagrindas

Pareiškėjas pateikė pakankamai prima facie įrodymų, kad pasikeitė su dempingu susijusios aplinkybės, kurių pagrindu buvo nustatytos bendrovei taikomos priemonės, ir kad šie pokyčiai yra ilgalaikiai.

Kaltinimas bendrovei dėl padidėjusio dempingo grindžiamas apskaičiuotos normaliosios vertės palyginimu su svarstomosios prekės pardavimo eksportui į Bendriją kainomis.

Šiuo pagrindu apskaičiuotas dempingo skirtumas yra žymiai didesnis už dempingo skirtumą, kuris buvo nustatytas ankstesniu tyrimu ir kuriuo remiantis buvo nustatyta dabartinė muito norma. Todėl, norint kompensuoti dempingo daromą žalą, nebepakanka toliau taikyti galiojančias priemones.

5. Dempingo nustatymo tvarka

Pasitarusi su Patariamuoju komitetu ir nustačiusi, kad yra pakankamai įrodymų, pateisinančių dalinės tarpinės peržiūros, skirtos su Electronic & Lighting (Xiamen) Co., Ltd susijusiems dempingo aspektams, inicijavimą, Komisija, remdamasi pagrindinio reglamento 11 straipsnio 3 dalimi, inicijuoja peržiūrą.

Tyrimu bus nustatyta, ar reikia toliau taikyti, panaikinti arba iš dalies pakeisti pirmiau minėtai bendrovei taikomas priemones.

a) Klausimynai

Siekdama gauti informacijos, kuri, jos nuomone, reikalinga tyrimui, Komisija nusiųs klausimynus bendrovei ir Kinijos Liaudies Respublikos valdžios institucijoms. Šią informaciją ir patvirtinamuosius dokumentus Komisija turėtų gauti per 6 dalies a punkte nustatytą terminą.

b) Informacijos rinkimas ir suinteresuotųjų šalių išklausymas

Visos suinteresuotosios šalys raginamos pareikšti savo nuomonę, pateikti kitą nei atsakymai į klausimyno klausimus informaciją ir patvirtinamuosius dokumentus. Šią informaciją ir patvirtinamuosius dokumentus Komisija turėtų gauti per 6 dalies a punkte nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Toks prašymas turi būti pateiktas per 6 dalies b punkte nustatytą terminą.

c) Rinkos ekonomikos statusas

Jei Lisheng Electronic & Lighting (Xiamen) Co., Ltd prieštaraus ir pateiks pakankamai įrodymų, kad veikia rinkos ekonomikos sąlygomis, t. y. atitinka pagrindinio reglamento 2 straipsnio 7 dalies c punkte nustatytus kriterijus, normalioji vertė bus nustatoma pagal pagrindinio reglamento 2 straipsnio 7 dalies b punktą. Jeigu Lisheng Electronic & Lighting (Xiamen) Co., Ltd ketina pateikti tinkamai pagrįstą prašymą, privalo tai padaryti per šio pranešimo 6 dalies d punkte nustatytą terminą. Lisheng Electronic & Lighting (Xiamen) Co., Ltd Komisija nusiųs prašymo formą.

d) Rinkos ekonomikos šalies parinkimas

Jei Lisheng Electronic & Lighting (Xiamen) Co., Ltd rinkos ekonomikos statusas nesuteikiamas, bet bendrovė atitinka reikalavimus, būtinus individualiam muitui įvesti pagal pagrindinio reglamento 9 straipsnio 5 punktą, siekiant nustatyti Kinijos Liaudies Respublikos normaliąją vertę bus remiamasi atitinkama rinkos ekonomikos šalimi, vadovaujantis pagrindinio reglamento 2 straipsnio 7 dalies a punktu. Kaip ir atliekant tyrimą, po kurio buvo nustatytos priemonės svarstomosios prekės iš Kinijos Liaudies Respublikos importui, Komisija vėl numato tam tikslui pasirinkti Meksiką. Todėl suinteresuotosioms šalims siūloma pareikšti savo nuomonę dėl šio pasirinkimo per konkretų terminą, nustatytą šio pranešimo 6 dalies b punkte.

Be to, jeigu Lisheng Electronic & Lighting (Xiamen) Co., Ltd suteikiamas rinkos ekonomikos statusas, jei būtina, Komisija taip pat gali remtis duomenimis, susijusiais su tinkamoje rinkos ekonomikos šalyje nustatyta normaliąja verte, pvz., norint pakeisti bet kokias nepatikimas Kinijos Liaudies Respublikos sąnaudų arba kainų sudedamąsias dalis, kurios yra būtinos normaliajai vertei nustatyti, jeigu Kinijos Liaudies Respublikoje nėra patikimų reikiamų duomenų. Šiam tikslui Komisija taip pat ketina naudoti Meksiką.

6. Terminai

a) Terminas, per kurį šalys turi pranešti apie save, pateikti atsakymus į klausimyno klausimus ir kitą informaciją.

Visos suinteresuotosios šalys, jei tyrimo metu reikia atsižvelgti į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą terminą šalis pranešė apie save.

b) Išklausymas

Per tą patį 40 dienų terminą visos suinteresuotosios šalys taip pat gali kreiptis prašydamos, kad Komisija jas išklausytų.

c) Konkretus terminas, per kurį turi būti pasirinkta rinkos ekonomikos šalis.

Tyrimo šalys gali pageidauti teikti savo pastabas dėl Meksikos tinkamumo būti rinkos ekonomikos šalimi, kaip nurodyta šio pranešimo 5 dalies d punkte, nustatant normaliąją vertę Kinijos Liaudies Respublikai. Šias pastabas Komisija turi gauti per 10 dienų nuo šio pranešimo paskelbimo Europos Sąjungos oficialiajame leidinyje dienos.

d) Konkretus terminas, per kurį turi būti pateikti prašymai suteikti rinkos ekonomikos statusą ir (arba) individualų režimą

Bendrovės tinkamai pagrįstą prašymą suteikti rinkos ekonomikos statusą, minimą šio pranešimo 5 dalies c punkte, ir (arba) individualų režimą pagal pagrindinio reglamento 9 straipsnio 5 dalį Komisija privalo gauti per 21 dieną nuo šio pranešimo paskelbimo Europos Sąjungos oficialiajame leidinyje.

7. Rašytiniai pareiškimai, atsakymai į klausimyno klausimus ir susirašinėjimas

Visa suinteresuotųjų šalių informacija ir prašymai turi būti pateikiami raštu (ne elektronine forma, nebent nurodyta kitaip), būtinai nurodant suinteresuotosios šalies pavadinimą, adresą, el. pašto adresą, telefono ir fakso numerius. Visa rašytinė informacija, įskaitant informaciją, kurios prašoma šiame pranešime, atsakymus į klausimyno klausimus ir slaptą suinteresuotųjų šalių susirašinėjimą, ženklinama „riboto naudojimo (5)“ grifu ir pagal pagrindinio reglamento 19 straipsnio 2 dalies nuostatas kartu pateikiamas nekonfidencialus variantas, paženklintas „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

Commission européenne Direction générale du commerce Direction B Bureau J-79 5/16 B-1049 Bruxelles Faksas (32 2) 295 65 05

8. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą, arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais pagal pagrindinio reglamento 18 straipsnį. Jei suinteresuotoji šalis nebendradarbiauja arba bendradarbiauja tik iš dalies, ir todėl remiamasi turimais faktais, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 11 straipsnio 5 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje.

(1) OL L 56, 1996 3 6, p. 1.

(2) OL L 340, 2005 12 23, p. 17.

(3) OL L 195, 2001 7 19, p. 8.

(4) OL L 244, 2006 9 7, p. 1.

(5) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43) 4 straipsnį. Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Susitarimo dėl antidempingo) 6 straipsnį tai yra konfidencialus dokumentas.